Diari Oficial de la Generalitat Valenciana


Sumari del DOGV 9230, del 07-12-2021 (2021/12138)

RESOLUCIÓ de 24 de novembre de 2021, de la consellera de Justícia, Interior i Administració Pública, per la qual es modifica la Resolució de 15 de febrer de 2019, per la qual es crea la Unitat d'Atenció Social a la Ciutat de la Justícia de València, i es creen les d'Alacant i Castelló de la Plana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9230

Data del DOGV
:   07-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12894


Data del document
:   24-11-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública

RESOLUCIÓ de 24 de novembre de 2021, de la consellera de Justícia, Interior i Administració Pública, per la qual es modifica la Resolució de 15 de febrer de 2019, per la qual es crea la Unitat d'Atenció Social a la Ciutat de la Justícia de València, i es creen les d'Alacant i Castelló de la Plana. [2021/12107]  
Amb data 15 de febrer de 2019, la consellera de Justícia, Administració Pública, Reformes Democràtiques i Llibertats Públiques va dictar una resolució per la qual es creava la Unitat d'Atenció Social a la Ciutat de la Justícia de València.  
El servei prestat per la unitat esmentada en els dos anys que està en funcionament ha complit àmpliament els objectius per als quals es va crear, ha garantit l'accés a la justícia i ha donat una atenció integral al justiciable i a les seues famílies, en detectar els seus problemes a causa d'un procediment judicial, complementar i millorar l'actual xarxa de serveis socials.  
El justiciable acudeix a la Unitat d'Atenció Social directament o per derivació dels òrgans judicials, o bé per indicació d'altres professionals.  
  
Recentment ha entrat en vigor la Llei 8/2021, de 2 de juny, per la qual es reforma la legislació civil i processal per al suport a les persones amb discapacitat en l'exercici de la seua capacitat jurídica, que introdueix importants novetats en el tractament de la discapacitat.  
La present reforma fa un pas decisiu en l'adequació del nostre ordenament jurídic a la Convenció Internacional sobre els Drets de les Persones amb Discapacitat, feta a Nova York el 13 de desembre de 2006, tractat internacional que en l'article 12 proclama que les persones amb discapacitat tenen capacitat jurídica en igualtat de condicions amb les altres en tots els aspectes de la vida, i obliga els estats parts a adoptar les mesures pertinents per a proporcionar a les persones amb discapacitat accés al suport que puguen necessitar en l'exercici de la seua capacitat jurídica.  
Com es recull en el preàmbul d'aquesta, la nova regulació està inspirada, com la nostra Constitució ven l'article 10, en el respecte a la dignitat de la persona, en la tutela dels seus drets fonamentals i en el respecte a la lliure voluntat de la persona amb discapacitat, així com en els principis de necessitat i proporcionalitat de les mesures de suport que, si és el cas, puga necessitar aqueixa persona per a l'exercici de la seua capacitat jurídica en igualtat de condicions amb els altres.  
  
La idea central del nou sistema és la de suport a la persona que ho necessite, suport que és un terme ampli que inclou tot tipus d'actuacions: des de l'acompanyament amistós, l'ajuda tècnica en la comunicació de declaracions de voluntat, la ruptura de barreres arquitectòniques i de tota mena, el consell, o fins i tot la presa de decisions delegades per la persona amb discapacitat. Cal afegir-hi, fins i tot, que en situacions on el suport no puga donar-se d'una altra manera i només davant aqueixa situació d'impossibilitat, aquest puga concretar-se en la representació en la presa de decisions. És important assenyalar que podrà beneficiar-se de les mesures de suport qualsevol persona que les necessite, amb independència de si la seua situació de discapacitat ha obtingut algun reconeixement administratiu.  
Per tot això s'ha considerat necessari crear dues noves unitats d'Atenció Social, a Alacant i Castelló de la Plana, que presten el servei en els partits judicials esmentats.  
De conformitat amb les atribucions que confereix a la consellera el Decret 172/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública (desplegat per l'Ordre 5/2021, de 19 de febrer, i modificada per l'Ordre 24/2021, de 22 de setembre), resolc:  
  
  
Primer. Creació de les unitats d'Atenció Social a Alacant i Castelló de la Plana  
Es creen dues noves unitats d'Atenció Social, a les localitats d'Alacant i Castelló de la Plana, formada cadascuna d'aquestes per professionals de la disciplina del treball social.  
Segon. Àmbit territorial de les unitats d'Atenció Social  
Les unitats d'Atenció Social es posen en funcionament en els partits judicials d'Alacant i Castelló de la Plana.  
  
Tercer. Estructura i organització  
Les unitats d'Atenció Social esmentades dependran funcionalment dels degans dels partits judicials on es creen.  
  
Quart. Modificació de les funcions de l'Oficina d'Atenció Social  
  
Les funcions dels/les professionals de la disciplina del treball social seran fonamentalment:  
1. Col·laborar amb els tribunals, jutjats i òrgans tècnics en matèria de la seua disciplina professional, actuant com a enllaç entre els jutjats i els organismes i serveis de protecció social i institucions, així com els serveis assistencials.  
2. Facilitar informació, orientació o, si és el cas, iniciar la tramitació dels recursos públics i/o privats a l'abast del justiciable per derivació dels òrgans judicials, per indicació d'altres professionals o per recomanació del professional de la disciplina del treball social. Així mateix, emetrà els informes que li siguen sol·licitats pels òrgans judicials.  
  
  
Cinqué. Entrada en funcionament i dotació de plantilla  
L'entrada en funcionament i la dotació de les plantilles de les unitats d'Atenció Social d'Alacant i Castelló de la Plana s'efectuaran atenent la disponibilitat pressupostària existent per a la posada en marxa de les infraestructures necessàries, creació i dotació dels llocs de treball.  
  
  
Sisé. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar recurs contenciós administratiu davant del Jutjat Contenciós Administratiu de València o d'aquell en la circumscripció del qual tinga el recurrent el seu domicili, en el termini de dos mesos, comptats des de l'endemà de la notificació, de conformitat amb el que s'estableix en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se potestativament un recurs de reposició davant del mateix òrgan que la dicta, en el termini d'un mes, comptat des de l'endemà de la publicació, o qualsevol altre recurs que estime procedent per a la defensa dels seus interessos.  
  
València, 24 de novembre de 2021.- La consellera de Justícia, Interior i Administració Pública: Gabriela Bravo Sanestanislao.